คลังโล่งน้ำมันดันยอดภาษี
ส้มหล่นได้เพิ่ม 5 หมื่นล้านโปะส่วนที่ขาด เล็งรีดเงินรัฐวิสาหกิจเพิ่มให้ถึงเป้าทั้งปี
29 ต.ค. 2565

ส้มหล่นได้เพิ่ม 5 หมื่นล้านโปะส่วนที่ขาด เล็งรีดเงินรัฐวิสาหกิจเพิ่มให้ถึงเป้าทั้งปี
คลังใจชื้นภาษีน้ำมันทำให้ยอดรายได้ตีตื้นขึ้น 5 หมื่นล้าน เตรียมรีดรัฐวิสาหกิจเพิ่มช่วยให้ทั้งปีแตะเป้า
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า คาดว่ากระทรวงการคลังจะจัดเก็บรายได้รวมทั้งปีงบประมาณ 2558 ได้ตามเป้า 2.79 ล้านล้านบาท แม้ว่ากรมสรรพากรจะมีแนวโน้มจัดเก็บภาษีได้ต่ำกว่าเป้าถึง 1 แสนล้านบาทก็ตาม เนื่องจากล่าสุด รัฐบาลได้เก็บภาษีสรรพสามิตน้ำมันดีเซลเพิ่มขึ้นอีกลิตรละ 2.50 บาท ทำให้กรมสรรพสามิต เก็บภาษีในปีนี้ได้เพิ่มขึ้นประมาณ 5 หมื่นล้านบาท โดยไม่ได้ประมาณการไว้ก่อนหน้า
นอกจากนี้ คาดว่าในส่วนของรัฐวิสาหกิจจะมีการนำส่งรายได้เพิ่มขึ้นเหมือนปีที่ผ่านมา เพื่อชดเชยภาษีของกรมสรรพากรที่ขาดหายไป ทำให้การเก็บรายได้รวมของรัฐบาลได้ตามเป้า
นายรังสรรค์ กล่าวว่า ได้สั่งให้กรมภาษีทั้ง 3 กรม คือ กรมสรรพากร กรมสรรพสามิต และกรมศุลกากร เร่งเพิ่มประสิทธิภาพการเก็บรายได้ปีงบประมาณ 2558 หลังจากผ่านมาได้ 2 เดือน การเก็บภาษีของกรมภาษีต่ำกว่าเป้า ซึ่งจะทำให้การเก็บรายได้รวมของประเทศมีปัญหาไปด้วย
กรมสรรพากรมีปัญหาการเก็บภาษีได้ต่ำกว่ามากที่สุด โดยคาดว่าจะเก็บต่ำกว่าเป้า 1 แสนล้านบาท จากปีที่แล้วเก็บได้ต่ำกว่าเป้า 1.6 แสนล้านบาท สาเหตุที่จัดเก็บภาษีได้ต่ำ เพราะผลประกอบการของนิติบุคคลไม่ดี ผลจากปัญหาเศรษฐกิจชะลอตัว ส่งผลทำให้การเก็บภาษีเงินได้นิติบุคคลในปีงบประมาณ 2558 ต่ำกว่าเป้าค่อนข้างมาก
“การเก็บรายได้ของปีที่แล้ว รัฐต้องหาเงินจากรัฐวิสาหกิจมาช่วยในโปะในส่วนของกรมภาษีที่เก็บได้ต่ำกว่าเป้า ปีนี้ก็ยังต้องใช้เงินจากรัฐวิสาหกิจมาช่วย เพื่อให้การเก็บรายได้รวมของประเทศได้ตามเป้า” นายรังสรรค์ กล่าว
ทั้งนี้ ในปีงบประมาณ 2558 ที่ตั้้งเป้ารายได้ไว้ 2.79 ล้านล้านบาท จะแบ่งเป็นรายได้จากการเก็บภาษีของกรมสรรพากร 1.96 ล้านล้านบาท กรมสรรพสามิต 4.21 แสนล้านบาท กรมศุลกากร 1.12 แสนล้านบาท รัฐวิสาหกิจ 1.2 แสนล้านบาท และรายได้จากหน่วยงานอื่น 1.46 แสนล้านบาท
ขณะที่ปีงบประมาณ 2557 ที่ผ่านมา มีการจัดเก็บภาษีได้ 2.27 ล้านล้านบาท ต่ำกว่าเป้า 2.01 แสนล้านบาท หรือ 8.85% โดยกรมสรรพากรเก็บภาษีต่ำกว่าเป้า 1.6 แสนล้านบาท กรมสรรพสามิตเก็บภาษีต่ำกว่าเป้า 8 หมื่นล้านบาท กรมศุลกากรเก็บภาษีต่ำกว่าเป้า 2.2 หมื่นล้านบาท ส่วนรัฐวิสาหกิจส่งรายได้มากกว่าเป้า 2 หมื่นล้านบาท และหน่วยงานอื่นส่งรายได้มากกว่าเป้า 1.97 หมื่นล้านบาท